‘નાણાવટી રે સાજન બેઠું માંડવે, જાફરાબાદી રે જમાત બેઠી ઓટલે…’, ‘આ વરકન્યાનું સુંદીર જોડું અહો પ્રભુજી અમર રહો.’ એમ મંગલમય ભાવનાઓવાળાં ગીતો ચાલતાં’તાં તો વળી કોક ગીતોની મશ્કરીમાં ‘ઘરમાં નહોતા ચોખા ત્યારે શીદ તેડ્યા’તા બોખા મારા નવલા વેવાઈ’ એમ ફટાણાબાજીએ પણ ચડી હતી… આમ લગ્નના ટાણાનો બરાબરનો રંગલો જામ્યો’તો એવાં ટાણે આ મજૂરણ પરિશ્રમના મહિમાવાળી અકિંચન બાઈ ગોરભાને માંડવે પહોંચી. ગોરભાને શોધી કાઢ્યા ને હળવેકથી ગોરભાના કાનમાં કંઈક વાત કરી. ફાટેલા સાલ્લાના છેડેથી કંઈક ગોરભાના ખિસ્સામાં સરકાવી દીધું. સાથે વ્યવહારસૂઝની ગોરભાને શિખામણ પણ દીધી કે હળવેકથી તપાસ કરજો-કરાવજો, નહીંતર એવી વસ્તુના સો ઘણી થાતા આવશે.